SKRIFTLIG FORESPØRGSEL E-1578/02

af Astrid Lulling (PPE-DE) til Kommissionen

(4. juni 2002)

Om: Vurdering af situationen for biavlen i Den Europæiske Union

Den 13. december 2001 vedtog Europa-Parlamentet en beslutning om Kommissionens beretning om anvendelsen af Rådets forordning (EF) nr. 1221/97 om almindelige regler for anvendelsen af foranstaltninger til forbedring af produktionen og afsætningen af honning(1).

Denne beslutning er et sandt nødråb i anledning af den triste situation for biavlerne og deres bistader.

Europa-Parlamentets opråb er blevet hørt af Rådet, navnlig under samlingen i Rådet (landbrug) den 18. februar 2002.

Desværre har Europa-Parlamentets beslutning ikke fået samme modtagelse i Kommissionen.

Situationen forværres imidlertid fortsat.

Det fremgår for eksempel af avisen France Soir af 7. maj 2002, at 70 % af honningproduktionen i Vestfrankrig allerede er ophørt, fordi der er spredt svampebekæmpelsesmidler ud på kornmarkerne.

Ved såningen er hvede-, majs- og solsikkefrø dækket af et svampebekæmpelsesmiddel (Sphère, Péris, ) og en sikkerheds-pesticid, der beskytter kornene. Men disse gifte spredes efterfølgende rundt i luften og dræber bierne, der allerede suger honning i de tidligt udviklede blomster. Bierne, der suger honning disse steder, dør af det.

Biavlerne mener, at der med denne hastighed ikke vil være flere bier om to til tre år og derfor ikke mere bestøvning, ikke flere frugter og andre afgrøder.

Man kan selvfølgelig altid købe sin honning (af dårligere kvalitet) uden for Det Europæiske Fællesskab

Hvad vil Kommissionen foretage sig for at løse dette økonomiske, økologiske og menneskelige problem, som Europa-Parlamentet har gjort opmærksom på i beslutningen, der blev vedtaget den 13. december 2001?

(1) KOM(2001) 70 C5-0398/2001 2001/2156(COS).

Svar afgivet på Kommissionens vegne af Franz Fischler

(5. juli 2002)

I februar 2001 fremlagde Kommissionen sin rapport(1) om anvendelsen af Rådets forordning (EF) nr. 1227/97 om almindelige regler for anvendelsen af foranstaltninger til forbedring af produktionen og afsætningen af honning(2) for Rådet og Europa-Parlamentet.

I april 2001 vedtog Kommissionen forordning (EF) nr. 704/2001(3) om ændring af forordning (EF) nr. 2300/97(4) om gennemførelsesbestemmelser for Rådets forordning (EF) nr. 1221/97 om almindelige regler for anvendelsen af foranstaltninger til forbedring af produktionen og afsætningen af honning. I april 2001 erklærede Rådet sig tilfreds med opfølgningen på rapporten og denne forenkling af gennemførelsesbestemmelserne for de nationale programmer for sektoren for produktion og afsætning af honning.

I december 2001 vedtog Parlamentet en beslutning om Kommissionens rapport fra februar 2001 og anmodede Kommissionen om at vedtage syv foranstaltninger til støtte for biavl i EU, nemlig oprettelse af en fælles markedsordning med direkte indkomststøtte og en bestøvningspræmie, optagelse af biavl i

godtgørelsesordningerne i Rådets forordning (EF) nr. 1259/1999 af 17. maj om den fælles landbrugspolitiks ordninger for direkte støtte(5), overførsel til veterinærlovgivning af foranstaltningen om bekæmpelse af varroatose, støtte til fremme af kvalitetshonning, forhøjelse af budgettet og EU's andel af finansieringen, harmonisering og fleksibilitet i anvendelsen af de nationale programmer og støtte til investeringer i udstyr til genopbygning af bestanden.

I februar 2002 noterede Rådet sig støtte fra et flertal af medlemsstaterne til nogle af de i Parlamentets beslutning foreslåede foranstaltninger og opfordrede Kommissionen til at udvikle sine aktiviteter i denne sektor.

Budgetposten for honningprogrammer blev forhøjet med 10 % i 2002, og Kommissionen har revideret sine beslutninger vedrørende programmer for dette emne. Denne budgetforhøjelse er bevaret i budgetforslaget for næste år.

Det nationale franske program for 2001-2002, som Kommissionen godkendte i juli 2002, omfatter undersøgelser af følgerne af plantebeskyttelsesmidler for honningens kvalitet. Programmet for 2002-2003 omfatter støtte til investeringer i udstyr til genopbygning af bibestanden.

Inden for rammerne af vurderingerne af plantebeskyttelsesprodukter i overensstemmelse med direktiv 91/414/EF af 15. juli 1991 om markedsføring af plantebeskyttelsesmidler(6) skal medlemsstaterne vurdere anvendelsens indirekte bivirkninger for bier og om nødvendigt træffe foranstaltninger til forebyggelse af biers dødelighed. Hvis dette gøres ordentligt, bør forhold som de i det ærede medlems forespørgsel anførte ikke forekomme.

Vedrørende EU's import af honning har Kommissionen udarbejdet en liste over lande, hvorfra indførsel er tilladt. Denne liste findes i bilag XIV til Kommissionens beslutning 94/278/EF, senest ændret med beslutning 2002/337/EF(7).

Kun lande, hvis planer for overvågning af restkoncentrationer i honning og især restkoncentrationer af plantebeskyttelsesmidler er godkendt af Kommissionen i medfør af Kommissionens beslutning af 8. februar 2000(8) om midlertidig godkendelse af tredjelandes planer for restkoncentrationer i henhold til Rådets direktiv 96/23/EF(9), senest ændret med beslutning 2002/336/EF(10), er opført på denne liste.

I april 2002 afholdt Kommissionen flere møder med repræsentanter for europæiske biavlersammenslutninger og forventer at kunne sikre en mere ensartet gennemførelse af programmerne. Desuden er Kommissionen i færd med at undersøge, om der er behov en eventuel foranstaltning for fremme af kvalitetshonning i Europa.

(1) KOM(2001) 70 endelig udg.

(2) EFT L 173 af 1.7.1997 (forordning, som ændres med forordning (EF) nr. 2070/98, EFT L 265 af 30.9.1998).

(3) EFT L 98 af 7.4.2001.

(4) EFT L 319 af 21.11.1997.

(5) EFT L 160 af 26.3.1999.

(6) EFT L 230 af 19.8.1991.

(7) EFT L 116 af 3.5.2002.

(8) EFT L 51 af 24.2.2000.

(9) Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF, EFT L 125 af 23.5.1996.

(10) EFT L 116 af 3.5.2002.